กกต. เตรียมประชุมด่วนเย็นนี้ หลังมีกรรมการประจำหน่วยเลือกตั้ง จ่ายบัตรเลือกตั้งฉีกขาดให้ผู้มาใช้สิทธิ์ ว่าจะถือเป็นบัตรดีหรือบัตรเสีย
นายแสวง บุญมี เลขาธิการ กกต. กล่าวถึงภาพรวมการเลือกตั้งจนถึงช่วงบ่าย ว่า สถานการณ์ยังคงเรียบร้อยดี มีประชาชนออกมาใช้สิทธิ์อย่างต่อเนื่อง แต่รายงานมีการทำผิดกฎหมายเลือกตั้ง โดยการฉีกบัตรเลือกตั้ง จำนวน 13 ราย จำหน่ายสุรา 3 ราย ถ่ายรูปบัตรเลือกตั้ง 1 ราย และเกี่ยวกับการปฏิบัติหน้าที่ของกรรมการประจำหน่วยเลือกตั้ง(กปน.) ในหลายพื้นที่ โดยเฉพาะการจ่ายบัตรเลือกตั้ง ที่ไม่ฉีกตามรอยประ ทำให้บัตรฉีกขาด และกรรมการประจำหน่วย แก้ไขโดยการซ่อมแซมบัตรแล้วจ่ายบัตรให้ผู้มาใช้สิทธิ์ลงคะแนน ซึ่งกรณีบัตรเลือกตั้งฉีกขาดไม่ได้อยู่ในอำนาจของ กปน. โดยในเวลา 16.00 น. วันนี้ กกต.นัดประชุมด่วน และจะนำข้อมูลจากหน่วยเลือกตั้งดังกล่าวมาพิจารณาว่าจะมีแนวทางอย่างไร เหตุการณ์ที่เกิดขึ้นจะทำให้การเลือกตั้งเป็นไปโดยตรง และลับตามรัฐธรรมนูญหรือไม่ ทั้งนี้ ฝากถึงกรรมการประจำหน่วยเลือกตั้ง หากเกิดเหตุการณ์ลักษณะนี้ ตามหลักแล้ว ให้เย็บบัตรเลือกตั้งกลับไปที่ต้นขั้วเดิม และจ่ายบัตรใบถัดไปให้ผู้มาใช้สิทธิ์เลือกตั้ง แล้วให้ลงบันทึกในรายงานไว้ ว่ามีเหตุการณ์อะไรเกิดขึ้นบ้างส่วนกรณีที่กรรมการประจำหน่วยเลือกตั้ง ถ่ายรูปเซลฟี่กับ นายพิธา ลิ้มเจริญรัตน์ ภายในหน่วยเลือกตั้ง ในระหว่างปฏิบัติหน้าที่ ไม่ได้มีความผิดอะไร แต่ไม่เหมาะสม และได้รับแจ้งว่ามีการเปลี่ยน กปน. คนดังกล่าวให้คนอื่นมาปฏิบัติหน้าที่แทนแล้วนายแสวง ย้ำว่า บัตรประชาชนอิเล็กทรอนิกส์ ใน application thaID สามารถนำไปแสดงเพื่อใช้สิทธิ์เลือกตั้งแทนบัตรประชาชนตัวจริงได้ รวมทั้งสามารถนำปากกาไปลงคะแนนเองได้ และการถ่ายรูปการลงคะแนน และการนับคะแนน ก็สามารถทำได้ แต่อย่ารบกวนกรรมการประจำหน่วยในการปฏิบัติหน้าที่ส่วนการณีที่มีข่าวว่า เขตเลือกตั้งที่ 18 หน่วยเลือกตั้งที่ 39 แขวงแสนแสบ เขตมีนบุรี กรรมการประจำหน่วยเลือกตั้ง ใช้หีบบัตรใบเดียว รายการใส่บัตรเลือกตั้งทั้ง 2 แบบ นายแสวง กล่าวว่า จริงๆ ถือว่ามีความผิด เพราะกฎหมายระบุว่า ในหน่วยเลือกตั้งจะต้องมีหีบ 2 ใบ แต่ก็ไม่เป็นปัญหาในการจัดการ หรือทำให้การเลือกตั้งไม่สุจริตเที่ยงธรรม เพียงแต่จะต้องเสียเวลาในการคัดแยกบัตรก่อนเริ่มกันนับคะแนน